Omnibus presentes litteras, magister Guillelmus, officialis curie Senon., in Domino salutem. Noverint universi quod in nostra presentia constituta Florentia, filia Guiberti de Villa-nova-Guiardi et Alemannus, maritus ejus, recognoverunt quod ipsa Florentia et medietas omnium liberorum qui ex ea nati sunt et nascituri sunt et esse debent homines ecclesie Sancti-Remigii Senon., liberi et abboniati ab abbate et conventu dicte ecclesie ea conditione et eo modo quod ipse et medietas dictorum liberorum singulis annis, in festo Beati-Remigii, mandato dicte ecclesie apud Villam-novam-Guiardi quinque solidos pruvin. nomine abboniationis solvere tenebuntur ita quod quilibet eorum ad solutionem illorum quinque solidorum nomine abboniationis tenebitur annuatim; et qui in dicto festo Beati-Remigii defecerit in solutione abboniationis predicte, defectum illum per alios quinque solidos tenebitur emendare, ea tamen conditione quod ipsi, quantum ad dictam ecclesiam pertinet liberi sint et immunes ab omni tallia, omni servitute et alia exactione qualicunque, que ab eis ratione homagii seu servitutis corporalis possent peti. Datum, anno Domini Mº CCº tricesimo tertio, die martis post dominicam qua cantatur Reminiscere.